CPK 177 str. 3 dalyje nurodytos įrodinėjimo priemonės yra specifinės, nes įrodinėjimo procese naudojantis techninėmis priemonėmis, kuriomis siekiama padaryti garso ar vaizdo įrašą, gali būti pažeistos asmens neturtinės teisės ir vertybės. Šios teisės įtvirtintos Lietuvos Respublikos Konstitucijoje ir kituose įstatymuose. Konstitucijos 22 ir 24 straipsnių nuostatos saugo žmogaus teisę į privatų gyvenimą, gina asmens susirašinėjimo, pokalbių telefonu ir kitokio susižinojimo neliečiamybę, draudžia savavališkai ar neteisėtai kištis į žmogaus asmeninį ir šeiminį gyvenimą, saugo žmogaus būsto neliečiamybę, draudžia įeiti į asmens būstą be jo sutikimo, išskyrus įstatymo numatytus atvejus, ir kt. Tam tikra apimtimi šios Konstitucijos nuostatos sukonkretintos Lietuvos Respublikos civiliniame kodekse (CK). Pagal CK 2.22 str. 1 ir 2 dalių nuostatas fizinis asmuo gali būti fotografuojamas tik jo sutikimu, išskyrus atvejus, kai šie veiksmai yra susiję su jo visuomenine veikla, tarnybine padėtimi, taip pat kai to reikalauja teisėsaugos institucijos arba jeigu fotografuojama viešoje vietoje. CK 2.23 str. 1 dalis nustato, kad fizinio asmens privatus gyvenimas neliečiamas. Pagal CK 2.23 str. 2 dalį privataus gyvenimo pažeidimu laikomas neteisėtas įėjimas į asmens gyvenamąsias ir kitokias patalpas, aptvertą privačią teritoriją, neteisėtas asmens stebėjimas, neteisėtas asmens ar jo turto apieškojimas, asmens telefono pokalbių, susirašinėjimo ar kitokios korespondencijos pažeidimas, duomenų apie asmens sveikatos būklę paskelbimas pažeidžiant įstatymų nustatytą tvarką bei kitokie neteisėti veiksmai.